Plante toti long plante kostol eria
Fulap kostol eria long Vanuatu i gat tumas toti long hem.
Wan marine litter survei we bin hapen long World Oceans Day long namba 08 June we i kaverem ap wan distens blong 3.5km i bin faenemaot.
Marine litter survei ia we Maritime mo Ocean Division i okanaesem wetem sam kavman dipatmen, Wan Smol Bag Theatre mo Live & Learn oli bin ko aot long Not blong Efate blong mekem marine litter survei ia long kostol eria blong Punagisu, Emua mo Samma vilij.
I bin gat tu ol komuniti memba blong ol trifala vilej ia oli bin joinem tim blong mekem survei ia.
Hed blong Maritime mo Oceans Division, Tony Tevi i talem se tim we hemi lidim i bin disaed blong usum impoten dei blong ocean blong help klinim solwora.
Hemi talem se i gat fulap toti long solwora we oli bin faenem long ol eria ia, we i kontribute bikwan blong destroem ol living ting long solwora.
I no hemia nomo, be i contribute tu long fish poisoning long eria blong Not Efate.
Okeisen ia i no blong komemoratem nomo Wol Oceans Dei be hemi blong selebretem tu strong patnasip wetem ol releven patna inkludum ol komuniti long proteksen mo manejmen blong ol marin risos.
Ol wok ia, hemi inlaen wetem fes nasonal polisi blong ocean we i bin lonj long 2017.
Ol toti we tim i bin karemaot i gat ol toti blong plastic bag, ol toti tin, wota botel, pepa stro mo ol narafala moa.
fur_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn